ЕВРОПЕЙСКА СМЕТНА ПАЛАТА

12, rue Alcide De Gasperi

1615 Luxembourg

LUXEMBOURG

Тел.: +352 4398-1

Ел. поща: eca-info@eca.europa.eu

Интернет страница: http://eca.europa.eu

Twitter: @EUAuditorsECA

YouTube: EUAuditorsECA

Допълнителна информация за Европейския съюз можете да намерите в интернет (http://europa.eu).

Люксембург: Служба за публикации на Европейския съюз, 2015 г.

Print | ISBN 978-92-872-3154-3 | ISSN 1831-0974 | doi:10.2865/368703 | QJ-AB-15-015-BG-C
PDF | ISBN 978-92-872-3111-6 | ISSN 1977-5814 | doi:10.2865/985601 | QJ-AB-15-015-BG-N
EPUB | ISBN 978-92-872-3152-9 | ISSN 1977-5814 | doi:10.2865/387975 | QJ-AB-15-015-BG-E

© Европейски съюз, 2015 г.

Възпроизвеждането е разрешено при посочване на източника.

КАК ДА СЕ СДОБИЕМ С ПУБЛИКАЦИИТЕ НА ЕС?

Безплатни публикации:

•един екземпляр:
чрез EU Bookshop (http://bookshop.europa.eu);

•повече от един екземпляр или постери/карти:
от представителствата на Европейския съюз (http://ec.europa.eu/represent_bg.htm),
от делегациите в страни извън Европейския съюз (http://eeas.europa.eu/delegations/index_bg.htm),
от делегациите в страни извън Европейския съюз (http://eeas.europa.eu/delegations/index_bg.htm),
или като се обадите на 00 800 6 7 8 9 10 11 (безплатен номер в ЕС) (*).

(*)Информацията, както и повечето обаждания са безплатни (възможно е обажданията от мрежата на някои оператори, от обществени телефони или от хотели да бъдат таксувани).

Платени публикации:

•чрез EU Bookshop (http://bookshop.europa.eu).

BG
2015

№ 14

Специален доклад

Инвестиционният
инструмент за АКТБ
води ли до предоставяне
на допълнителни ползи?

(съгласно член 287, параграф 4, втора алинея от ДФЕС)

Одитен екип

Специалните доклади на ЕСП представят резултатите от извършени от нея одити на изпълнението или на съответствието по конкретни бюджетни области или теми на управлението. ЕСП подбира и разработва одитните си задачи така, че те да окажат максимално въздействие, като отчита рисковете за изпълнението или съответствието, проверявания обем приходи или разходи, предстоящите промени, политическия и обществения интерес.

Настоящият одит на изпълнението беше извършен от Одитен състав III с ръководител Karel Pinxten, член на ЕСП. Този състав е специализиран в областите на разходи, свързани с външните дейности. Одитът беше ръководен от члена на ЕСП Klaus-Heiner Lehne със съдействието на Michael Weiss, ръководител на неговия кабинет; Sabine Hiernaux-Fritsch, ръководител на отдел; Lars Markström, ръководител на екип; Полина Чернева и Athanasios Tsamis, одитори.

От ляво надясно: S. Hiernaux-Fritsch, M. Weiss, K.-H. Lehne, A. Tsamis, L. Markström.

Съдържание

Речник на термините и съкращенията

Кратко изложение

Въведение

Създаване на инвестиционния инструмент

Допълнителните ползи, предоставени от инвестиционния инструмент

Обхват и подход на одита

Констатации и оценки

Като цяло операциите на инвестиционният инструмент са съгласувани с други мерки за сътрудничество за развитие на ЕС

Проучване и подбор на проекти

Механизми за финансиране

Инвестиционният инструмент осигурява достъп до дългосрочно финансиране, кредити в местна валута и генерира катализиращ ефект

Дългосрочно финансиране

Финансиране в местна валута

Катализиращ ефект

Заключения и препоръки

Приложение I | — | Размер на одобрените операции, на сключените договори и извършените плащания за инвестиционния инструмент в страните от АКТБ, по години и като цяло
Приложение II | — | Разбивка според финансовия инструмент
Приложение III | — | Списък на проектите, проверени от Сметната палата

Отговори на ЕИБ

Речник на термините и съкращения

АКТБ: група на държавите от Африка, Карибите и Тихоокеанския басейн

ЕФР: Европейски фонд за развитие

Европейските фондове за развитие са основният инструмент на Европейския съюз за предоставяне на помощ в областта на сътрудничеството за развитие за държавите от Африка, Карибите и Тихоокеанския басейн и отвъдморските страни и територии. Споразумението за партньорство, подписано в Котону на 23 юни 2000 г. за период от двадесет години („споразумение от Котону“), формира текущата рамка на отношенията на Европейския съюз с тези държави и територии. Споразумението има за цел намаляване и постепенно премахване на бедността.

ЕИБ: Европейска инвестиционна банка

Съгласно член 309 от Договора за функционирането на Европейския съюз задачата на ЕИБ е да допринася за развитието на вътрешния пазар. Освен това, в съответствие със споразумението от Котону, ЕИБ управлява инвестиционния инструмент за АКТБ.

Делегация на ЕС: ЕС се представлява по целия свят от своите 139 делегации и служби. Делегациите на ЕС са част от Европейската комисия и служат на интересите на целия ЕС.

ОСТ: Отвъдморски страни и територии

МСП: Малки и средни предприятия

Кратко изложение

I

Инвестиционният инструмент за АКТБ е създаден в рамките на Споразумението от Котону. Инструментът започва своята дейност през 2003 г. за период от 20 години. Целите на инвестиционния инструмент са да се подкрепят инвестициите от частни или публични търговски предприятия във всички стопански отрасли. Инструментът предоставя средносрочно и дългосрочно финансиране чрез различни финансови механизми, като по този начин се цели осигуряване на устойчиви икономически, социални и екологични ползи.

II

Инвестиционният инструмент се финансира от 9-ия, 10-ия и 11-ия Европейски фонд за развитие и представлява рисков револвиращ фонд, който е предвиден да бъде финансово устойчив. Отпуснатите за него средства са общо 3,685 млрд. евро. Капиталовите вноски от държавите членки се изплащат директно на Европейската инвестиционна банка (ЕИБ), която управлява инструмента.

III

В рамките на извършения от нея одит Сметната палата използва операциите, подписани между 2011 г. и 2014 г., като основа да оцени дали Инвестиционният инструмент е довел до допълнителни ползи за сътрудничеството за развитие на ЕС с държавите от Африка, Карибите и Тихоокеанския басейн (АКТБ). Сметната палата провери дали операциите на инструмента са съгласувани с други мерки на ЕС за подпомагане на развитието, насочени към страните от АКТБ и оцени доколко успешна е дейността на инструмента при предоставяне на достъп до дългосрочно финансиране и кредити в местна валута. На последно място, Сметната палата провери дали операциите на инструмента са оказали катализиращ ефект.

IV

Сметната палата заключи, че дейността на Инвестиционния инструмент действително е довела до допълнителни ползи за сътрудничеството за развитие на ЕС със страните от АКТБ.

V

Като цяло операциите на инвестиционния инструмент са съгласувани с други мерки на ЕС за сътрудничество за развитие със страните от АКТБ. Били са стартирани проекти в рамките на пакета за социално и отговорно финансиране на ЕИБ. Договорното задължение за информиране на крайните бенефициенти относно финансирането от ЕИБ/Инвестиционния инструмент невинаги е било спазено, а техническата помощ невинаги е била насочена към малките и средните предприятия (МСП).

VI

Инвестиционният инструмент предоставя дългосрочни кредити и финансиране в местна валута. Освен това инструментът оказва положителен катализиращ ефект.

VII

В края на настоящия доклад са формулирани две препоръки с цел увеличаване на допълнителните ползи, осигурени от Инвестиционния инструмент.

Въведение

Създаване на инвестиционния инструмент

01

Инвестиционният инструмент за АКТБ е създаден в рамките на Споразумението от Котону¹ и Решението за отвъдморско асоцииране². Инструментът започва своята дейност през 2003 г. за период от 20 години. Целта на Инвестиционния инструмент е да се подкрепят инвестициите от частни или публични търговски предприятия във всички стопански сектори (услуги, енергетика, телекомуникации, транспорт и т.н). Инструментът предоставя средносрочно и дългосрочно финансиране чрез различни финансови механизми, като по този начин се цели осигуряване на устойчиви икономически, социални и екологични ползи.

02

Европейската инвестиционна банка (ЕИБ) допълва финансирането на инструмента със свои собствени средства. Във фигура 1 по-долу се обобщават основните компоненти на финансирането, предоставено от Инвестиционния инструмент и от ЕИБ посредством нейните собствени ресурси в страните от Африка, Карибите и Тихоокеанския басейн (АКТБ), както и в отвъдморски страни и територии (ОСТ).

Фигура 1

Общ преглед на финансирането, предоставено от Инвестиционния инструмент и от ЕИБ посредством нейните собствени ресурси в страните от АКТБ и ОСТ

Източник: ЕСП с данни от ЕИБ.

03

Вноските за Инвестиционния инструмент се изплащат от държавите членки директно на ЕИБ. Тези средства са изплатени в рамките на 9-ия, 10-ия и 11-ия Европейски фонд за развитие (ЕФР). Инвестиционният инструмент се управлява от ЕИБ, която действа от името и за сметка на ЕС³, и както в случая на ЕФР извън рамката на общия бюджет на ЕС. Инвестиционният инструмент не попада в обхвата на ежегодния одит на Сметната палата във връзка с нейната декларация за достоверност и не е предмет на процедурата на Европейския парламент за освобождаване от отговорност във връзка с изпълнението на бюджета⁴.

04

Инвестиционният инструмент е револвиращ фонд, т.е. генерираните приходи и възстановените средства служат за финансиране на извършваните от него операции с цел да се осигури финансовата му устойчивост. По линия на 9-ия, 10-ия и 11-ия ЕФР Инвестиционният инструмент е получил общо 3,6855 млрд. евро. Към края на 2014 г. държавите членки са извършили плащания в размер на 2,057 млрд. евро. В приложение I се съдържа по-подробна информация относно портфейла на инструмента в страните от АКТБ.

05

В рамките на 11-ия ЕФР на Инвестиционния инструмент са отпуснати допълнителни 500 млн. евро за „социално и отговорно финансиране“, които са предназначени за финансиране на операции с по-значимо въздействие върху развитието.

06

Инвестиционният инструмент е вписан в отчетите на ЕИБ като задбалансов елемент. Портфейлът на Инвестиционния инструмент се е увеличил от 2,8 млрд. евро в края на 2010 г. на 4,5 млрд. евро в края на 2014 г. Приходите за този период са представени в каре 1.

07

В Споразумението от Котону се посочва, че дейностите на Инвестиционния инструмент се основават на пазарни положения и условия, без да се създават смущения на местните пазари или да се заместват частни източници на финансиране. Инструментът трябва да се стреми да постигне катализиращ ефект, като насърчава мобилизацията на дългосрочни местни ресурси и привлича чужди частни инвеститори и кредитори⁵.

Каре 1

Портфейл на Инвестиционния инструмент и приходи за периода 2011—2014 г. (в млн. евро)

| 2011 г. | 2012 г. | 2013 г. | 2014 г.
Подписани договори (общо) | 3 009,1 | 3 364,1 | 3 835,6 | 4 488,2
Общо приходи за годината | 78,4 | 45,7 | 10,3 | 31,2

Източник: ЕИБ.

08

По отношение на условията за финансиране основната разлика между финансирането от Инвестиционния инструмент и финансирането чрез кредити от собствените ресурси на ЕИБ е нивото на кредитен риск. Докато собствените ресурси на ЕИБ се предоставят само за кредити със солидни гаранции и други обезпечителни механизми, финансирането от Инвестиционния инструмент може да бъде отпуснато и при по-високо ниво на риск. Кредитите от собствените ресурси на ЕИБ се използват основно за проекти от публичния сектор.

09

Инвестиционният инструмент осигурява главно кредитни линии за финансови посредници, рисков капитал чрез дялови инвестиции и финансиране на инфраструктурни проекти (вж. приложение II).

Допълнителните ползи, предоставени от инвестиционния инструмент

10

ЕИБ разграничава три основни начина, чрез които Инвестиционният инструмент може да предостави допълнителни ползи⁶:

а)чрез предоставяне на бенефициентите в държавите от АКТБ на достъп до дългосрочно финансиране;

б)чрез предоставяне на финансиране в местна валута; и

в)чрез увеличаване на доверието към бенефициентите и чрез мобилизиране на други финансови ресурси, т.е. чрез генериране на катализиращ ефект.

1Споразумение за партньорство АКТБ—ЕО (Котону) (OВ L 317, 15.12.2000 г., стр. 3).

2Решение 2001/822/EО на Съвета от 27 ноември 2001 г. за асоцииране на отвъдморските страни и територии към Европейската общност (ОВ L 314, 30.11.2001 г., стр. 1).

3Член 51 от Регламент (ЕС) 2015/323 на Съвета от 2 март 2015 г. относно Финансовия регламент, приложим за 11-ия европейски фонд за развитие (Финансов регламент) (OВ L 58, 3.3.2015 г., стр. 17).

4Въпреки това Парламентът формулира няколко препоръки относно Инвестиционния инструмент в своята резолюция от 29 април 2015 г. във връзка с процедурата за освобождаване от отговорност за изпълнението на бюджета на 8, 9 и 10 европейски фонд за развитие за финансовата 2013 г. (P8_ TA-PROV(2015)0120, параграфи 53—63.).

5Вж. за повече информация член 3, параграф 1, буква б) от приложение ІІ към Споразумението от Котону.

6Годишен доклад за 2014 г. относно дейността на ЕИБ в държавите от Африка, Карибите и Тихоокеанския басейн и отвъдморските територии, стр. 17 (http://www.eib.org/infocentre/publications/all/investment-facility-annual-report-2014.htm?lang=en).

Обхват и подход на одита

11

Сметната палата провери дали дейността на Инвестиционния инструмент е довела до допълнителни ползи за сътрудничеството за развитие на ЕС със страните от АКТБ. Одитът беше съсредоточен върху следните два въпроса:

а)Съгласувани ли са операциите на Инвестиционния инструмент с други мерки на ЕС за сътрудничество за развитие със страните от АКТБ?

б)Инвестиционният инструмент осигурява ли достъп до дългосрочно финансиране, кредити в местна валута и генерира ли катализиращ ефект?

12

Извършеният одит беше фокусиран и кратък — това е първият одит на Сметната палата в тази специфична област. Одитът беше проведен между януари и май 2015 г. Обхванати бяха операции на Инвестиционния инструмент в страните от АКТБ, подписани в периода 2011—2014 г. Операциите, финансирани от собствените ресурси на ЕИБ, не бяха включени в обхвата на одита, тъй като не са от компетентността на Сметната палата. Финансирането, което е предоставено на страните от ОСТ, също не беше включено в одита поради незначителния му размер. Одитът не съдържа оценка на резултатите и крайните продукти и услуги, и следователно не е формулирано и заключение относно ефективността на Инвестиционния инструмент за АКТБ.

13

Одитната дейност включи аналитична проверка, събеседвания със служители на ЕИБ и Комисията и подробна проверка на извадка от операции. Беше извършено едно одитно посещение на място — в Кения и Уганда. Извадката, която обхвана редица финансови инструменти и сектори, се състои от 20 операции, за които е получено финансиране от Инвестиционния инструмент (вж. приложение III). Извадката представлява 35 % от общия брой договори, които Инвестиционният инструмент е сключил с бенефициенти в страните от АКТБ в периода 2011—2014 г.

Констатации и оценки

Като цяло операциите на инвестиционният инструмент са съгласувани с други мерки за сътрудничество за развитие на ЕС

14

Сметната палата провери дали операциите на Инвестиционният инструмент са съгласувани с други мерки на ЕС за сътрудничество за развитие със страни от АКТБ. В тази връзка бяха проверени процедурите за подбор и механизмите за финансиране. Сметната палата счита, че проверените 20 операции са съгласувани с политиката за развитие на ЕС, така както е описана с общи термини в Споразумението от Котону.

15

Пакетът за социално и отговорно финансиране позволява на Инвестиционния инструмент да подпомага проекти с по-висок риск, при които резултатите също се очаква да бъдат с по-голямо въздействие върху развитието. Пакетът за социално и отговорно финансиране разполага с огромен потенциал за допълнително увеличаване на съгласуваността с други мерки на ЕС за сътрудничество за развитие чрез фокусиране към проекти, които генерират силно въздействие върху развитието и са с обща цел за намаляване на бедността. След решение от април 2014 г. относно финансовите инструменти, които следва да се използват, преди края на 2014 г. бяха одобрени два проекта.

Проучване и подбор на проекти

16

ЕИБ координира търсенето и подбора на проектите от своето седалище в Люксембург. Тя използва представителите си в страните от АКТБ, като се консултира с делегациите на ЕС в тези страни. Неотдавнашното политическо решение за засилване на присъствието на ЕИБ в страните от АКТБ и за помещаване на местните офиси на ЕИБ в сградите на делегациите на ЕС следва допълнително да допринесе за по-добра координация между ЕИБ и Комисията.

17

Финансовите предложения се подготвят от ЕИБ и включват описание на проекта и неговата съгласуваност със съответната стратегия на ЕС за регионално или национално подпомагане. След представяне на финансовото предложение пред комитета на Инвестиционния инструмент⁷ Комисията следва да предостави становище относно съгласуването на предложението с политиката на ЕС за сътрудничество. След приемане на предложението от комитета на Инвестиционния инструмент то се изпраща на Управителния съвет на ЕИБ, който взема окончателното решение за финансиране.

18

Комисията е изразила положително становище относно всички 20 операции, които Сметната палата провери. В случаите, когато Комисията е имала коментари, те са били взети предвид по време на съответното заседание на комитета на Инвестиционния инструмент.

Механизми за финансиране

Кредитни линии

19

Кредитните линии за финансовите посредници са основният механизъм, който се използва от Инвестиционния инструмент за подпомагане на финансовите нужди на малките и средните предприятия (МСП) в страните от АКТБ. Използването на финансови посредници за повторно заемане на средствата на МСП позволява потенциално да се достигнат до много по-голям брой МСП при рентабилни условия, отколкото би било възможно чрез директни кредити от ЕИБ. Сътрудничеството с финансови посредници дава достъп на Инвестиционния инструмент до важна информация относно икономическия напредък в частния сектор.

20

ЕИБ си сътрудничи с финансови посредници, които са подбрани след внимателни надлежни проверки във връзка с резултатите им от предходни периоди, бъдещите им стратегии и фокуса им върху предоставяне на кредити на широк набор от МСП. Ползите от това, че Инвестиционният инструмент използва финансови посредници, са двустранни: а) Инструментът осигурява на финансовите посредници обезпечено дългосрочно финансиране, като по този начин се развива местният финансов сектор, и б) Инструментът стимулира финансовите посредници да отпускат заеми на МСП.

21

Като част от извършваните от нея проверки на допустимост за правилното използване на кредитните линии ЕИБ е установила процедура за отпускане на средства, чрез която тя одобрява крайните бенефициенти преди отпускане на кредитна линия на финансовия посредник⁸. В рамките на тази процедура финансовият посредник е длъжен да посочи ЕИБ/Инвестиционния инструмент в споразумението за отпускане на кредит с всеки от крайните бенефициенти, както и да докладва на ЕИБ за използването на кредитната линия.

22

Процедурата за отпускане на средства позволява да се провери допустимостта на крайните бенефициенти, но почти не се използва от другите институции, финансиращи областта на развитие. Сметната палата установи, че процедурата за отпускане на средства е функционирала според предвиденото в извадката от проекти в Уганда, но не и в Кения, що се отнася до задължението за посочване на ЕИБ/Инвестиционния инструмент (вж. каре 2).

Каре 2

Използване на финансиране чрез Инвестиционния механизъм от страна на финансовите посредници

Нито една от трите посетени банки в Кения не е посочила финансирането от Инвестиционния механизъм в своите споразумения с МСП за отпускане на кредит. В това отношение финансовите посредници не са изпълнили своите договорни задължения, а крайните бенефициенти не са били информирани, че източникът на финансиране е Инвестиционният инструмент.

23

Голям брой от кредитните линии за финансовите посредници са били допълнени от различна по вид техническа помощ⁹. Въпреки че е било предвидено крайните бенефициенти също да се възползват от техническа помощ под формата на обучения по управление и проекти за развитие, Сметната палата констатира, че по отношение на одитираните кредитни линии финансовите посредници не са информирали МСП относно възможността за получаване на подобна техническа помощ.

Капиталови инвестиции

24

Споразумението от Котону позволява предоставянето на рисков капитал под формата на дялово участие обикновено за неподлежащи на контрол малцинствени участия¹⁰. Дяловото участие осигурява капитал за растежа на МСП с цел насърчаване на финансово приобщаване, създаване на работни места и предприемачество. По отношение на капиталовите инвестиции ЕИБ разполага с гранична стойност на експозиция в размер на 20 % от отпуснатите капиталови средства. В края на 2014 г. дяловото участие на Инвестиционния инструмент е в размер на 13 % от отпуснатите капиталови средства.

25

Инвестиционният инструмент извършва капиталови инвестиции пряко — чрез придобиване на дялове от компании, както и непряко — чрез фондове за дялово участие (вж. примера в каре 3). В сравнение с кредитите капиталовите инвестиции имат нужда от по-активно управление от страна на ЕИБ. Обикновено ЕИБ е представлявана в консултативните комитети на фондовете, където може да осигури съгласуваност с избрани стратегически въпроси и политиката на ЕС за развитие. Фондовете с дялово участие преследват и цели със социално въздействие (вж. пример в каре 8 — Фондове за микрофинансиране).

Каре 3

Пример за инвестиции чрез фондове с дялово участие

Инвестиционният инструмент е одобрил инвестирането на 10 млн. евро във фонд за дялово участие, който е създаден с цел инвестиране в средно големи предприятия в страни от Източна Африка. ЕИБ има представител в консултативния комитет на фонда. Инвестиционната стратегия е да се притежават миноритарни дялове в средно големи предприятия с големи перспективи за растеж. Целта е да се извършат инвестиции с период на притежание от 4 до 6 години в максимум 14 различни предприятия. Фокусът е поставен върху потребителските стоки, търговията на дребно, финансовите услуги, телекомуникациите и производството.

Първата инвестиция на фонда е участието в придобиването на предприятие, което е водещ производител в Танзания на продукти за лична хигиена. Придобиването е извършено в консорциум с голяма международна банка и с друг фонд за дялово участие.

Преки инвестиции в инфраструктурни проекти

26

В много страни от АКТБ липсва основна инфраструктура. Инвестиционният инструмент подпомага инфраструктурни проекти в областите производство и снабдяване на електричество, телекомуникации, водоснабдяване и канализация, както и транспорт, здравеопазване и образование. Конкретен фокус е поставен върху възобновяемата енергия и проектите в областта на изменението на климата. Инфраструктурните проекти могат да доведат до устойчив растеж, създаване на работни места и подобряване на регионалната интеграция.

27

За всички одитирани инфраструктурни проекти е констатирано, че са съгласувани с мерките на ЕС за сътрудничеството за развитие (вж. примера в каре 4).

Инвестиционният инструмент осигурява достъп до дългосрочно финансиране, кредити в местна валута и генерира катализиращ ефект

28

Сметната палата провери дали Инвестиционният инструмент е предоставил очакваните допълнителни ползи. Въпреки че днес пазарната ситуация е различна, в първите години след създаването на Инвестиционния инструмент ЕИБ е била един от малкото участници на пазара, предлагащи на частния сектор дългосрочно финансиране в местна валута. Инструментът е оказал катализиращ ефект и е привлякъл допълнително финансиране.

Каре 4

Пример за инфраструктурен проект

Инвестиционният инструмент е инвестирал 30 млн. евро в електроцентралата на Kribi в Камерун, която представлява топлоелектрическа централа на природен газ с мощност 216 МВ. Общият размер на разходите за тази електроцентрала възлиза на 253 млн. евро и тя е първата от този вид в страната. Тя ще снабдява с електричество повече от 160 000 домакинства, местни промишлени компании и малки предприятия. Целта на проекта е задоволяване на нарастващото търсене на електричество на национално ниво, както и насърчаване на търговията, създаване на работни места и икономически растеж.

Дългосрочно финансиране

29

Във всички сектори инвестициите обикновено са по-устойчиви, когато включват дългосрочно финансиране. В случаите, когато дългосрочното финансиране се предоставя под формата на кредитни линии на финансовите посредници, то дава възможност на банките да разполагат с обезпечено допълнително финансиране. Това е от полза за банките, които повторно заемат средства на МСП, нуждаещи се от финансиране. В одитираната извадка средната продължителност на кредитите на финансовите посредници е девет години.

30

ЕИБ не е изключение в тази област, тъй като повечето други финансови институции, специализирани в областта на развитието, също предоставят дългосрочно финансиране. Инвестиционният инструмент обаче значително е увеличил предоставянето на кредитни линии през последните години. В края на 2014 г. кредитните линии са представлявали 28 % от портфейла на Инвестиционния инструмент, в сравнение с 14 % през 2010 г. Това увеличение отразява съществуващата значимост на дългосрочното финансиране, предоставяно от Инвестиционния инструмент (вж. каре 5).

Каре 5

Кредитни линии на Инвестиционния инструмент за периода 2011—2014 г. (в млн. евро)

Страна/регион | 2011 | 2012 | 2013 | 2014 | Общо
Ботсуана |  |  |  | 20,00 | 20,00
Доминиканска република | 15,50 |  | 1,00 |  | 16,50
Гана | 8,00 |  | 20,00 | 20,00 | 48,00
Хаити | 8,00 |  |  |  | 8,00
Кения | 13,50 | 76,50 |  | 50,00 | 140,00
Малави |  |  | 15,00 |  | 15,00
Мозамбик |  |  |  | 5,00 | 5,00
Нигерия |  | 100,17 | 120,00 | 50,00 | 270,17
Регионална операция — Африка |  |  |  | 80,11 | 80,11
Регионална операция — Карибите | 50,00 |  |  |  | 50,00
Регионална операция — Източна Африка | 4,00 | 60,00 | 114,00 | 152,00 | 330,00
Регионална операция — Южна Африка |  |  |  | 25,50 | 25,50
Регионална операция — Западна Африка | 10,00 |  |  |  | 10,00
Руанда | 8,00 |  |  |  | 8,00
Сейшелски острови |  | 5,00 |  |  | 5,00
Замбия |  |  |  | 25,00 | 25,00
Общо | 177,00 | 241,67 | 270,00 | 427,61 | 1 056,28

Източник: ЕИБ.

Финансиране в местна валута

31

Когато е възможно и целесъобразно ЕИБ е насърчавана да предоставя кредити в местна валута с цел да се избегне валутния риск за крайния бенефициент¹¹. Съгласно вътрешната политика на ЕИБ рисковите кредити в местна валута са ограничени до 20 % от общия размер на отпуснатите средства от Инвестиционния инструмент. Финансирането в местна валута е по-голямо през периода 2011—2014 г., както по отношение на годишния обем и на съотношението спрямо целия портфейл на Инвестиционния инструмент, така и по отношение на всички предходни периоди. В края на 2014 г. размерът на кредитите в местна валута е 18,1 % от общия размер на отпуснатите средства от Инвестиционния инструмент.

32

Предоставянето на кредити в местна валута е уместен начин за увеличаване на въздействието на Инвестиционния инструмент върху областта на развитието. Тази инициатива е добре възприета от много финансови посредници в страните от АКТБ (вж. примера в каре 6).

33

Финансирането в местна валута е било предоставяно и от други институции, финансиращи областта на развитие, а някои финансови посредници са били в състояние самостоятелно да поемат валутния риск. Все още обаче има засилено търсене на кредити в местна валута и ЕИБ играе важна роля на този пазар.

Каре 6

Микрофинансиране в Хаити

Открита е кредитна линия на институция за микрофинансиране в Хаити с цел увеличаване на нейния портфейл в контекста на възстановяването след земетресението. Целевите бенефициенти са отделни предприемачи и много малки предприятия в градските зони, ангажирани основно с търговска дейност, занаятчийство и услуги. Предоставената сума от Инвестиционния инструмент (с равностойност 3 млн. евро) е изплатена в местна валута (хаитски гурди). Валутният риск е бил изцяло поет от Инвестиционния инструмент. Благодарение на тази инициатива малкият местен бизнес е получил достъп до финансиране.

Катализиращ ефект

34

В Споразумението от Котону се посочва, че операциите на Инвестиционния инструмент следва да бъдат с катализиращ ефект чрез стимулиране на мобилизирането на дългосрочни местни ресурси и привличане на чужди частни инвеститори и кредитори за проекти в страните от АКТБ¹².

35

Прост метод за установяване наличието на катализиращ ефект представлява изчисляването на коефициента на лоста, чрез разделяне на общия размер на инвестициите в проекти по общия размер на сумата, предоставена от Инвестиционния инструмент. Въз основа на информацията, получена вследствие на събеседванията с финансови посредници и крайни бенефициенти, при одитираната извадка на 20 проекта на Инвестиционния инструмент коефициентите на лоста бяха установени, така както е посочено в каре 7.

Каре 7

Коефициент на лоста

Финансов инструмент | Ефект на лоста (ливъридж) | Коментари
Инфраструктурни проекти и пряко кредитиране | 4,6 | Общо разходи, разделени по стойността на сумите, за които са поети задължения от Инвестиционния инструмент
Кредитни линии | 3,2 | Инвестиционният инструмент финансира до 50 % от общия размер на разходите по проекта
Собствен капитал | 7,1 | Общ размер на сумата от фонда за дялово участие, разделена на стойността на сумите, за които са поети задължения от Инвестиционния инструмент

Източник: ЕСП.

36

Въздействието на Инвестиционния инструмент за привличане на допълнителни средства понякога е трудно за оценяване. Оценката зависи от това дали се счита, че Инвестиционният инструмент се е „присъединил“ към изпълнението на проекта (ЕИБ е поканена да участва в проекта от друга институция, финансираща областта на развитие) или е „бил инициатор“ (проектът е иницииран от ЕИБ).

37

Катализиращият ефект обаче се разглежда като по-всеобхватно понятие от ефекта на лоста. Допълнителните ползи от Инвестиционния инструмент се състоят също така и в увеличаването на доверието чрез участието на ЕИБ. Това благоприятства доверието и на други кредитори и донори и ги стимулира да участват в конкретни проекти (вж. примери в каре 8).

Каре 8

Проекти със силен катализиращ ефект

Ветроенергиен парк на езерото Туркана

Инвестиционният инструмент участва във финансирането на проект за ветроенергиен парк на езерото Туркана на стойност 623 млн. евро. Това е една от най-големите частни инвестиции, направени в Кения, и най-големият ветроенергиен парк в Субсахарска Африка. Финансирането от Инвестиционния инструмент е в размер на 150 млн. евро. Това е проект, в който Инвестиционният инструмент е оказал силен катализиращ ефект: участието на ЕИБ е насърчило участието и на други инвеститори.

Фонд за микрофинансиране

Инвестиционният инструмент е инвестирал 5 млн. евро във фонд за микрофинансиране, насочен към институции за микрофинансиране и малки производители в областта на справедливата търговия в Африка. Общият размер на привлечения капитал възлиза на 22 млн. евро. Първоначално фондът е стартиран от три неправителствени организации. Без подкрепата на Инвестиционния инструмент изпълнението на този проект най-вероятно е нямало да бъде възможно.

7Комитетът на Инвестиционния инструмент е създаден с член 13 от Регламент (ЕО) № 617/2007 на Съвета от 14 май 2007 г. относно изпълнението на 10-ия Европейски фонд за развитие съгласно Споразумението за партньорство АКТБ—ЕО (ОВ L 152, 13.6.2007 г., стр. 1). Комитетът се състои от представители на държавите членки и от Комисията, която е без право на глас.

8Процедурата за отпускане на средства не се прилага в случаите на микрофинансиране, за които финансовите посредници предоставят на ЕИБ общ списък с отпуснатите средства.

9Като например оценки на риска, надлежни проверки, обучения по управление, разработване на проекти.

10Член 2 от приложение ІІ към Споразумението от Котону.

11Член 5, буква в) от приложение ІІ към Споразумението от Котону.

12Член 3, параграф 1, буква б) от приложение ІІ към Споразумението от Котону.

Заключения и препоръки

38

Въз основа на своя одит Сметната палата заключи, че дейността на Инвестиционния инструмент е довела до допълнителни ползи за сътрудничеството за развитие на ЕС със страните от АКТБ. Операциите на Инструмента са съгласувани с другите мерки на ЕС за сътрудничеството за развитие, насочени към страните от АКТБ, предоставен е достъп до дългосрочно финансиране и кредити в местна валута, и се генерира катализиращ ефект.

39

Съгласуваността на Инвестиционния инструмент с другите области от сътрудничеството за развитие на ЕС със страните от АКТБ е допълнително засилена, след като ЕИБ започна да участва в проекти с по-висок риск посредством пакета за социално и отговорно финансиране (вж. точка 15).

40

В Кения Сметната палата установи, че финансовите посредници не изпълняват изцяло задълженията си по отношение на видимостта на проекта и посочването на Инвестиционния инструмент в своите споразумения с МСП за отпускане на кредити (вж. точки 21 и 22).

Препоръка 1
Систематично оповестяване на Инвестиционния инструмент в споразуменията за отпускане на кредит

ЕИБ следва да се увери, че финансовите посредници включват позоваване на Инвестиционния инструмент в своите споразумения за отпускане на кредити, така че крайните бенефициенти да бъдат информирани за източника на финансирането.

41

Техническата помощ, предоставена в допълнение към кредитните линии, не е насочена в достатъчна степен към крайните бенефициенти (вж. точка 23).

Препоръка 2
Предлагане на техническа помощ в допълнение към кредитните линии

С цел засилване на въздействието върху развитието на ниво МСП ЕИБ и финансовите посредници следва да се уверят, че крайните бенефициенти са изцяло в състояние да се възползват от техническата помощ.

42

Инвестиционният инструмент има ключова роля при предоставяне на достъпа до дългосрочно финансиране и кредити в местна валута. Освен това Инструментът оказва положителен катализиращ ефект (вж. точки 28—37).

Настоящият доклад беше приет от Одитен състав III с ръководител Karel PINXTEN — член на Европейската сметна палата, в Люксембург на заседанието му от 22 септември 2015 г.

За Сметната палата

Vítor Manuel da SILVA CALDEIRA
Председател

Приложения

Приложение I

Размер на одобрените операции, на сключените договори и извършените плащания за инвестиционния инструмент в страните от АКТБ, по години и като цяло

(в млн. евро)

| 2003—2010 г. | 2011 г. | 2012 г. | 2013 г. | 2014 г. | Общо
Одобрени | 3 396,3 | 429,6 | 617,0 | 818,0 | 443,6 | 5 704,6
Подписани | 2 816,1 | 193,0 | 355,0 | 471,5 | 652,6 | 4 488,2
Извършени плащания | 1 401,4 | 305,5 | 315,1 | 277,2 | 290,5 | 2 589,7

Източник: ЕИБ.

Приложение ІІ

Разбивка според финансовия инструмент
Суми по подписани договори в периода 2011—2014г.

Източник: ЕИБ.

Приложение ІІІ

Списък на проектите, проверени от Сметната палата (в млн. евро)

№ | Държава | Наименование на договора | Размер на сумата по сключения договор с Инвестиционния инструмент | Обща стойност на проектаt¹ | Година на подписване | Сектор/инструмент
1 | Камерун | Kribi gas-fired power plant | 29,5 | 260 | 2012 | INFRA (енергетика)
2 | Колумбия | ACME Haiti local currency loan | 3,0 | 6 | 2011 | Кредитна линия
3 | Кения | Lake Turkana Wind Power | 150,0 | 623 | 2014 | INFRA (енергетика)
4 | Кения | Family Bank PEFF | 10,0 | 20 | 2013 | Кредитна линия
5 | Кения | Housing finance | 20,0 | 50 | 2012 | Кредитна линия
6 | Кения | Family Bank microfinance facility | 10,0 | 20 | 2013 | Кредитна линия
7 | Кения | Shelter Afrique | 15,0 | 38 | 2013 | Градско развитие
8 | Малави | Malawi credit line | 15,0 | 30 | 2013 | Кредитна линия
9 | Мавриций | Mauritius Airport Hotel | 8,0 | 21 | 2012 | Туризъм
10 | Нигерия | Access Bank | 50,0 | 125 | 2012 | Кредитна линия
11 | Регионална операция — Африка | ADENA Fund | 12,0 | 100 | 2011 | Собствен капитал
12 a) | Регионална операция — Африка | EDFI/EFP-Proparco | Част от 100 млн. евро поети задължения в полза на EDFI-EFP | 75 | 2013 | Заем
12 б) | Кения | EDFI/EFP-FMO | 45 | Кредитна линия
13 | Регионална операция — Африка | Catalyst Fund | 8,93 | 125 | 2011 | Собствен капитал
14 | Регионална операция — Африка | Convergence ICT Fund | 19,25 | 145 | 2012 | Собствен капитал
15 | Регионална операция – АКТБ | FEFISOL | 5,0 | 22 | 2011 | Собствен капитал
16 | Регионална операция — Африка | PTA Bank | 80,0 | 160 | 2014 | Кредитна линия
17 | Танзания | NMB – PEFF | 50,0 | 107 | 2013 | Кредитна линия
18 | Танзания | NMB – Microfinance | 20,0 | 88 | 2013 | Кредитна линия
19 | Уганда | Crane Bank | 28,0 | 56 | 2014 | Кредитна линия
20 | Уганда | EADB | 25,0 | 50 | 2012 | Кредитна линия

1Суми, за които по време на одита е имало поети задължения.

Отговори на ЕИБ

Кратко изложение

Европейската инвестиционна банка приема положително заключителния доклад на Европейската сметна палата „The ACP Investment Facility (ACP IF): does it provide added value?“.Одитът позволи да бъде направена оценка на целенасочеността и съгласуваността на представителна извадка от проекти, финансирани от Инвестиционния механизъм, по отношение на заложените от Европейския съюз цели на развитието, съгласно Споразумението от Котону. По наша преценка, всички изводи и препоръки, приети от Одитен състав III, са приемливи.

Констатации и оценки

Механизми за финансиране

26

Инвестиционният механизъм финансира основни инфраструктурни проекти в строгия смисъл на думата (особено частни) в секторите енергетика, транспорт, телекомуникации и водоснабдяване. Дейностите в областта на образованието и здравеопазването за момента се извършват по-скоро в рамките на финансово посредничество (под формата на кредитни линии или дяловоучастие в инвестиционни фондове), най-вече чрез пакета за финансиране на въздействието, въведено през 2014 г. Целта е да се подобри достъпа до здравни грижи и образование, най-вече за най-уязвимите групи от населението чрез подпомагане на частните компании да доусъвършенстват предлагането. Освен това, предвиждаме да участваме пряко във финансирането на основна инфраструктура в тези два сектора чрез съчетаване на различни финансови способи.

Заключения и препоръки

Препоръка 1

Системното посочване на източника на финансиране в договорите за заем между финансовите посредници и крайните бенефициенти вече е договорна клауза във всички наши договори за финансово посредничество. Полагаме усилия за ефективното прилагане на тази клауза. Вследствие на извършения одит, вече поискахме от нашите кенийски партньори¹ ефективно изпълнение на това договорно задължение и ще обръщаме особено внимание на този аспект, важен за прозрачността на действията на Европейския съюз в рамките на Споразумението от Котону.

Препоръка 2

Действително, значителна част от техническата помощ цели повишаване на капацитета на местните финансови институции (по-конкретно на търговските банки и на институциите за микрофинансиране), с оглед на глобалната модернизация на финансовия сектор в страните от АКТБ, но програмите за техническа помощ са насочени в по-малка степен и към крайните бенефициенти — предприемачите, за да спомогнат за кредитоспособността на повече инвестиционни проекти за МСП. Последните ни дейности за техническа помощ вече се насочват и директно към самите предприятия. Следва да отбележим, че в рамкитена 11-тия ЕФР, ЕИБ възнамерява да задълбочи сътрудничеството с Европейската комисия и по-конкретно по операции за развитие в частния сектор със смесено финансиране. Това ще позволи да се увеличи обема и типа техническа помощ, предоставена на крайните бенефициенти по линия на Инвестиционния механизъм. В момента се провеждат разисквания по някои конкретни подходи в тази насока.

1Проект SHELTER-AFRIQUE COMMUNITY DEVELOPMENT

QJ-AB-15-015-BG-E    ISSN 1977-5814

Инвестиционният инструмент за АКТБ, управляван от ЕИБ, представлява рисков револвиращ фонд, който подкрепя инвестициите от частни или публични търговски предприятия в страните от Африка, Карибите и Тихоокеанския басейн. Инструментът предоставя средносрочно и дългосрочно финансиране чрез различни финансови механизми, като по този начин се цели осигуряване на устойчиви икономически, социални и екологични ползи.
Сметната палата достигна до заключението, че дейността на Инвестиционния инструмент е довела до допълнителни ползи, а операциите му като цяло са съгласувани с мерките на ЕС за сътрудничество за развитие със страните от АКТБ. Въпреки това договорното задължение за информиране на крайните бенефициенти относно финансирането от ЕИБ/Инвестиционния инструмент невинаги е било спазвано, а техническата помощ невинаги е била насочена към малките и средните предприятия.